<classify> MAKAMU Mkuu wa Chuo Mstaafu wa Chuo Kikuu cha Sokoine cha Kilimo SUA, Profesa Dominick Kambarage alisema mfumo wa elimu inayotolewa kwa wataalamu ili kupeleka kwa wafugaji haijawa rafiki.Kauli hiyo ilitolewa juzi na kuungwa mkono na wasomi wengine katika warsha ya siku moja kwa wataalamu wa mifugo, wafugaji na wadau wa mazao ya mifugo. Warsha hiyo iliitishwa na taasisi za ZOETIS na African Livestock Production And Health Advancement ALPHA kwa kushirikiana na Bill Melinda Gates kwa lengo la kuwajengea Uwezo wafugaji na kuhamasisha matumizi ya dawa kwa wakati sahihi katika kuwakinga mifugo.Profesa Kambarage aliitaja elimu inayotolewa kwa wataalamu Tanzania kuwa inaangalia zaidi vitabu na ufaulu wa mtu katika vyeti badala ya kuangalia katika vitendo. Alisema elimu imekuwa ya kulipua kuliko kupika wataalamu watakaokuwa na msaada kwa wafugaji na wakulima huku akishangazwa na vyuo kujaza wanafunzi kuliko Uwezo wa udahili kwa chuo husika kitu kinachoonesha bora wapate mafunzo lakini hakuna uhalisia.Vyuo vinatoa GPA nzuri sana, lakini hazitafaa kitu kama hakuna vitendo ndani yake, umefika wakati tuangalie idadi ya wanafunzi na ubora wa tunachokihitaji kuanzia vyuo vya ngazi ya chini hadi SUA ili iendane na vifaa na uwezo wa ufundishaji, tena ni bora kuwa na wataalamu wachache wenye Uwezo kuliko wengi wasiokuwa na uwezo, alisema Profesa Kambarage.  <topic>: KITAIFA 